Viktor Bromer fra Aalborg Svømmeklub svømmede sig natten til tirsdag i finalen i 200 meter butterfly med syvende bedste tid. Bromer hang i løbet af hele semifinalen bagefter, men han begyndte lige så stille at svømme sig op på de sidste 100 meter. En stærk slutspurt sikrede ham en fjerdeplads i semifinalen med tiden 1:55,59. Det var dog en langt fra tilfreds, men irriteret Viktor Bromer, der mødte pressen efter løbet. - Det var noget mærkeligt noget. Det er, hvad jeg siger til det. Jeg synes bare, jeg var i alt for lavt et gear allerede fra starten af. Det kunne jeg mærke, siger han. - Jeg har været rigtigt godt oppe og køre under opvarmningen, og så gik jeg bare ned i gear, uden at jeg kom op igen. Aftenstævnerne i svømning i Rio bliver først svømmet klokken 22.35 brasiliansk tid - noget senere, end hvad svømmerne er vant til. - Jeg har trænet rigtigt godt op til stævnet på det her tidspunkt af døgnet, og jeg synes ikke, det er noget, jeg har lagt mærke til. Men jeg var bare i lavt gear. På et spørgsmål fra en dansk journalist, om hvorvidt han alligevel ikke syntes, det var en imponerende indsats at gå i finalen, svarede Bromer kort og kontant: - Det ved jeg ikke. Hvis det skal være imponerende, skal jeg svømme hurtigere i morgen, sluttede han. Herefter forlod han lettere irriteret mixed zone - stedet, hvor pressen står - som svømmerne skal igennem for at tale med journalisterne. Viktor Bromer svømmer finale i 200 meter butterfly natten til onsdag.

Referat:
Viktor Bromer er klar til finalen i 200 meter butterfly, men han var langt fra tilfreds med sin egen præstation.